EHTY:n neuvoa-antavan komitean päätöslauselma rakenteellisen vuoropuhelun tulevaisuudesta hiili- ja terästeollisuudessa

(hyväksytty yksimielisesti 354. istunnossa 25 päivänä tammikuuta 2001)

(2001/C 87/12)

1. EUROOPAN HIILI- JA TERÄSYHTEISÖN NEUVOA-ANTAVA KOMITEA, joka

1.1. palauttaa mieliin 320. istunnossa 28 päivänä kesäkuuta 1995 hyväksytyn muistionsa EHTY:n perustamissopimuksen päättymiseen liittyvistä näkökohdista(1) ja erityisesti sen 2.10 kohdan,

1.2. palauttaa mieliin 350. istunnossa 11 päivänä toukokuuta 2000 hyväksytyn julistuksensa rakenteellisen vuoropuhelun tulevaisuudesta hiili- ja terästeollisuudessa,

1.3. viittaa 27 päivänä syyskuuta 2000 annettuun komission tiedonantoon rakenteellisesta vuoropuhelusta EHTY:n perustamissopimuksen voimassaolon päätyttyä(2),

1.4. viittaa 3 päivänä marraskuuta päivättyyn EHTY:n neuvoa-antavan komitean puheenjohtajan kirjeeseen hallitustenvälisen konferenssin puheenjohtajalle,

2. ESITTÄÄ NÄKEMYKSENSÄ EDELLÄ TARKOITETUSTA KOMISSION TIEDONANNOSTA SEURAAVASTI:

2.1. Neuvoa-antava komitea arvostaa asiakirjan sisältämää myönteistä lausuntoa komitean aloitteellisesta ja yhteisymmärryksessä toteutetusta toiminnasta.

2.2. Komitea on tyytyväinen komission esittämään toivomukseen hyödyntää neuvoa-antavan komitean toimintatavoista saatuja kokemuksia siinä vaiheessa, kun talous- ja sosiaalikomitean työskentelymenetelmiä tarkastellaan uudelleen.

2.3. Se yhtyy komission näkemykseen siitä, että myönteisiksi osoittautuneita toimintatapoja on syytä jatkaa, ja katsoo, että hiili- ja terästeollisuusasioiden liittäminen talous- ja sosiaalikomitean tehtäväkenttään voisi olla sopiva tapa.

2.4. Se panee merkille, että koska talous- ja sosiaalikomitean toimivaltuudet laajennetaan kattamaan hiili- ja teräsalat, kyseisen komitean jäsenmäärää ehdotetaan mukautettavan asianmukaisesti uusien alojen edustavuuden varmistamiseksi.

2.5. Se pahoittelee, että Nizzan Eurooppa-neuvosto ei säilyttänyt alkuperäistä ehdotusta, jonka tavoitteena oli myöntää kunkin edustajapaikan toiselle henkilölle todellinen varajäsenen asema.

3. KATSOO SUUNNITELLUN LIITTÄMISEN ONNISTUMISEN EDELLYTTÄVÄN, ETTÄ:

3.1. talous- ja sosiaalikomitean jäseniä nimitettäessä hiili- ja terästeollisuutta edustamaan valitaan korkean tason jäseniä, joilla on erinomainen alan tuntemus, ja että näiden jäsenten lukumäärä on riittävä, jotta jäsenvaltioiden ja alan intressit painottuvat asianmukaisesti;

3.2. talous- ja sosiaalikomiteassa hiili- ja teräsalaa edustavat jäsenet voivat käyttää aloiteoikeutta silloin, kun on kyse näille teollisuudenaloille elintärkeistä Euroopan laajuisista kysymyksistä;

3.3. kyseiset jäsenet voivat tietyssä määrin itsenäisesti järjestää hiili- ja teräsalan edustuksen talous- ja sosiaalikomiteassa tavalla, joka soveltuu parhaiten heidän näkemystensä esille tuomiseen ja joka antaa mahdollisuuden tehdä edelleen päätöksiä yhteisymmärryksessä;

3.4. käyttöön otettavia järjestelyjä varten saadaan tukea asiaankuuluvasta budjettikohdasta sekä itsenäinen sihteeristö tai osa siitä.

4. KOROSTAA LISÄKSI OLEVAN VÄLTTÄMÄTÖNTÄ, ETTÄ:

4.1. näiden kahden komitean edustajien välisiä kokouksia järjestetään mahdollisimman pian uusien täsmällisten yksityiskohtaisten sääntöjen laatimiseksi siitä, miten talous- ja sosiaalikomitean toiminta järjestetään ongelmien käsittelemiseksi aiempaa alakohtaisemmin. Talous- ja sosiaalikomitean uusissa yksityiskohtaisissa toimintasäännöissä on taattava, että hiili- ja teräsalojen ja muiden merkittävien talouden alojen intressit otetaan asianmukaisesti huomioon ja että Euroopan tason päätöksentekijöiden suunnitelmista tiedotetaan suoraan näiden alojen yrityksille ja organisaatioille ja näiden välityksellä koko järjestäytyneelle kansalaisyhteiskunnalle;

4.2. komissio valvoo, että kuulemismenettelyt saatetaan ajallaan päätökseen tehokkaasti ennen kuin Euroopan tasolla tehdään hiili- ja teräsaloja ja muita merkittäviä aloja koskevia tärkeitä päätöksiä;

4.3. talous- ja sosiaalikomitean jäsenten seuraavassa nimitysmenettelyssä, joka on määrä toteuttaa kesällä 2002, eli EHTY:n perustamissopimuksen voimassaolon päättymisen ajankohtana, jäsenvaltioita kehotetaan ottamaan asianmukaisesti huomioon talous- ja sosiaalikomitean toimivaltuuksien laajentaminen kattamaan kaksi uutta teollisuudenalaa, hiilen ja teräksen;

4.4. neuvosto käyttää mahdollisuuttaan pyytää nimitysmenettelyn yhteydessä EHTY:n neuvoa-antavalta komitealta lausunto niiden jäsenten luettelosta, joiden ehdotetaan edustavan hiili- ja teräsaloja talous- ja sosiaalikomiteassa.

(1) EYVL C 206, 11.8.1995, s. 7.

(2) KOM(2000) 588 lopull.